text: Li consaus part e il vant arberjar,
   E al matin fant les graisles sonar,
   E Maurins fait al Lans son ban cridar,
   E si el fai, non poc arreir restar.
   Falcon comande sa ost a cadelar 
   E a Bosun lo[s] premiers a guidar.
   Sos le castel passent al pont del Far,
   El camp Gresleis lonc la ribe de Clar. 
   Aiqui viras tant bon vassaus armar,
   Tant blanc hosberc e tant elme laçar,
   E tante jupe vestir e afublar,
   Faites de paile e de gris e de var. 
   Maurins los renge, qui es rix hom e bar; 
   Mil n'a premers escarit fet triar,
   Ei a Tubie lor irant l'assaut far;
   E Alerans fait l'ensegne portar;
   Perdreit sa dogne qui lor aut calenjar.
   V mile elmes fet seguentr'els annar 
   E sa bataille a present cavalcar.
   El fils del rei, a la maisnade Aigar,
   Estait de nuit sor la ribe de mar,
   O en las naus fet son castel fermar 
   As nautoners, que non laissent desfar 
   Ki a son siege se puisse recobrar.
   E a la lune, al premer jau cantar,
   Dreit vers Tubie s'en enquet a annar.
   Ans jor se met en les aies gesmar ...
   El reis Aigars comencet a parlar:
   "Franche maisnade, tant vos voldrai pregar 
   Ke m'aiudes ques honte a venjar.
   L'ost m'aves fait quem deves per mandar, 
   Mos soldaders vos volrai apelar P
   er mon aveir que m'annes aiudar,
   Si en vos met costume d'amendar.
   Eu serai lars de mon aveir donar.
   Tot mon tresaur vos voeil abandonar,
   L'aur e l'argent vos ferai aportar 
   El vair el gris els pailes desplejar."
   E el respondent: "Bon es a essaiar."
   Aitant venc lor Ganiel lo juglar,
   Ki vit la nuit Maurin Guire passar 
   A tant grant ost que non la pot esmar. 
   Tant a cochat son palefrei liar 
   Ke mors cadet a las noves contar.
   "Deus", dis lo reis, "tant vos dei aorar, 
   Don, per los tors que t'ai fet, non laissar 
   L'orguel Maurin ke nol face abaissar,
   E lo meu drec sabeir e demostrar."
   Atant descent corent sei adobar;
   Coche en er faite, non o quer mes celar.
  